Spilimbergas
Spilimbergas (vok. Spengenberg, fr. Spilimberc arba Spilinberc, it. Spilimbergo) – komuna Pordenonės provincijoje, Friulio–Venecijos Džulijos regione, šiaurės Italijoje, dešiniajame Taljamento krante. Miestelis įžymus dėl 1922 m. įkurtos Friulio mozaikos mokyklos (it. Scuola Mosaicisti del Friuli), kurioje mokosi studentai iš viso pasaulio. Spilimbergo istorija prasideda maždaug XI a., kai iš Karintijos atvyko ir čia apsigyveno grafai Špengenbergai, jie buvo Akvilėjos vyskupo vasalai. Miestelio pavadinimas kilęs nuo castrum de Spengenberg 'Špengenbergo pilis'. Tačiau archeologiniai radiniai rodo, kad šioje vietovėje gyventa jau Romos laikais. Spilimberge gyvena 11 961 žmogus (2020 m. gruodžio 31 d. duomenys). Komunos globėjas – šv. Rokas, jo diena švenčiama rugpjūčio 16–ąją.